**УКАЗАНИЯ**

ЗА ПОДГОТОВКА НА ПРЕДЛОЖЕНИЯТА ЗА ФИНАНСИРАНЕ

НА НАУЧНОИЗСЛЕДОВАТЕЛСКИ ПРОЕКТИ

**КОНКУРС „ПРЕДСТАВИТЕЛНИ ИЗДАНИЯ ПО СЛУЧАЙ 60-ГОДИШНИНАТА НА ПЛОВДИВСКИЯ УНИВЕРСИТЕТ“ 2019/2020**

**АНОТАЦИЯ**

Сесията има за цел да насърчи публикуването на представителни издания, подготвени от всеки факултет на Пловдивския университет във връзка с предстоящата 60-годишнина от създаването му. Тези издания ще дадат представа както за общия облик на университета като интегрирана система, така и за отделните факултети като автономни звена със собствена физиономия. Поредицата от отделните томове ще спомогне за популяризирането на най-високите университетски постижения на национално и международно равнище. Съответно всеки факултет ще има възможността да представи по най-добрия начин своята уникалност в различни насоки (фундаментални научни изследвания, създаване на иновативни модели в контекста на световните тенденции, теоретични концепции, идейни проекти, въвеждане на ефективни методи в научноизследователския процес и др.).

За целта е необходимо да се изведат най-ярките приноси в съответните научни области и направления, които да оразличават дадения факултет (да бъдат негова собствена, запазена марка) от други научни звена с аналогична насоченост. Ще се търсят прояви и дейности, чиито резултати дават основание да се говори за пловдивски модел, изобретение или школа.

Факултетите имат автономното право да изберат представителното явление, с което да засвидетелстват своята индивидуалност и разпознаваемост. Това може да бъде единично ярко постижение, но може да се предложат и няколко силни за факултета научни или научно-приложни изяви (научни концепции, експерименти, публикационна дейност и др. под.)

Изданията ще бъдат двуезични (на български и на английски), за да могат да допринесат за популяризиране на публичния образ на Пловдивския университет не само в национален, но и в международен план. Всеки факултет ще подготви за издаване един том от поредицата, като всички томове ще бъдат оформени с единен стандарт. Цялата поредица ще бъде издадена както на хартиен носител, така и в електронен вид.

1. Настоящите указания са разработени в съответствие с **“ПРАВИЛА за организиране, провеждане и отчитане на вътрешни конкурси за научноизследователска дейност в ПУ “Паисий Хилендарски”** за 2019 г., съгласно Наредба за условията и реда за оценката, планирането, разпределението и разходването на средствата от държавния бюджет за финансиране на присъщата на държавните висши училища научна или художественотворческа дейност (обн. в ДВ, бр. 73, 16.09.2016 г., в сила от 01.01.2017 г., приета с ПМС №233 от 10.09.2016 г.)”.
2. Целта на конкурса е да бъде отбелязана по подобаващ начин 60-тата годишнина от създаването на ПУ „Паисий Хилендарски“ и да се допринесе за изграждането на неговия положителен публичен образ в националното и в международното научно пространство.
3. Общият бюджет на конкурса за 2019 г. е 20 000 лв., разпределени поравно между факултетите и филиалите.
4. Проектът е с продължителност 2 години.
5. Проектът се координира от ръководител и представител от всеки факултет. Екипът включва минимум по един представител от всяко основно звено на Университета, избран с решение на ФС.
6. След обявяването на конкурсната сесия в двумесечен срок всеки факултет внася в УС на ФНИ своето предложение за структура и съдържание на представителния том на факултета, което трябва да бъде предварително обсъдено в различните звена и прието на заседание на съответните факултетни съвети.
7. Всеки отделен том на изданието е с обем 100 стандартни страници, включващи основния текст, превод на английски, както и съответния снимков материал, илюстрации, таблици, схеми и т.н. За всеки том ще важи „стандарт за оформяне на текст“ (Приложение 7.1.).
8. Както написването на самия текст, така и преводът на английски ще се организира и извърши от факултетите, като след това ще премине и през окончателна езикова редакция.
9. Изданията ще се публикуват в издателството на Пловдивския университет, където ще бъде извършена предпечатната подготовка и ще бъде изготвен проектът за корица. Валидни ще бъдат техническите изисквания на Пловдивското университетско издателство.
10. Финансова рамка:
    1. **Категории разходи, допустими за финансиране:**

* заплащане на външни услуги по проекта (превод, изготвяне на илюстрации, обработване на снимков материал и др.) до 30% от стойността на договора;
* възнаграждения на екипа в размер на до 35% от годишната цена на договора:
* други разходи (ксероксни или други печатни услуги).
  1. **Категории разходи, НЕдопустими за финансиране:**
* закупуване на обзавеждане, битови уреди, телефонни апарати и други подобни;
* закупуване на работно облекло и обувки;
* абонамент на вестници и неспециализирани издания, членски внос;
* заплащане на такси за участие в курсове за квалификация, компютърна грамотност, езикова подготовка и др.;
* допълнително заплащане на телефонни разговори, ремонт на компютърна техника, ремонт на помещения.

1. Договорът с ръководителя на проекта се сключва в 10-дневен срок след решението на УС.

**Стандарт за оформяне на текста**

**Обем на текстовия файл:** **50 стр.** (с включени интервали и бележки).

Освен основен текст файлът може да съдържа и снимков материал, таблици, схеми и др. под.

**Страниците** не се номерират.

**Шрифт на основния текст:** Times New Roman; подравняване: Justify, междуредие: Single, 15 pt. First line: 1,25.

Ако са използвани **други шрифтове**, те трябва да се изпратят като прикачени файлове на посочения електронен адрес, а текстът да бъде предаден и като **.doc** файл.

**Структура на текста:**

В началото на текста се представя кратък увод (въвеждаща част) за проблематиката на съответния том.

**Изложение (може да е сепарирано)**

**Заключение**

**Литература**

**Резюмета – поне две на различни езици**

**Заглавието** на текста се изписва с големи букви (All caps), центрирано (Times New Roman; Bold, Single, 16 pt.). Основният текст може да бъде разделен на части (и подчасти) в зависимост от проблематиката, която се разглежда и в такъв случай отделните части също могат да се озаглавят.

**Цитирането** на източниците в текста (фамилия на автора, година на изданието, двоеточие, страница) се дава в кръгли скоби, например (Караулов 1999: 43). Ако е сборник, се дава фамилията на редактора, годината на изданието и страницата, напр. (Димитрова, ред. 1998: 56).

**Бележките към текста** се дават под линия на всяка страница (Times New Roman; Single, 13 pt.).

**Библиографията** се прилага след края на цялостния текст. Най-напред вляво на страницата след пропускане на празен ред се написва Литература (Small caps, Bold, 15). (След текста на английски се изписва References) Пропуска се един ред. На следващия ред започва подреждането на авторите (в азбучна последователност, без номериране, Times New Roman; Single, 15 pt).

Библиографският опис се прави на езика на статията и включва само цитираните или споменатите в основния текст заглавия. **Когато статията е на кирилица, след изписването на оригиналния език името на автора и заглавието се транслитерират и се поставят в квадратни скоби [ ].**

Оформянето става по следния начин: фамилия на автора (ако е сборник – фамилия на редактора), година на издаване (и двете **Bold**), двоеточие, шпация. (Ако текстът е на български език, фамилиите на чуждоезичните автори се транслитерират на кирилица. Ако текстът е на чужд език те не се транслитерират.) След това се изписват фамилията и инициалите на автора (тук имената на латиница се изписват в оригинал), заглавието на текста (Italic), мястото на издаване (град), двоеточие, издателството и годината на издаване (преди годината се въвежда запетая, а в края се слага точка).

Ако е цитирана статия, заглавието се дава в Normal, поставя се точка, след нея се пишат две наклонени черти и след тях се цитира заглавието на книгата или списанието (Italic), посочват се мястото и годината на издаване, при списанията – и броят (въведен с №), както и страниците на статията (с дълго тире, напр. 15 – 25). Ако статията е от вестник, след броя (пише се №) се добавя датата, а на последна позиция – страниците. В края се поставя точка.

При електронните източници първо се дава датата на публикуване (ако е посочена), след това датата на влизане в сайта, като сайтът се посочва в ъглови скоби, напр.: <http://www.belb.net/personal/zidarova/Chastici\_i\_morfemi.htm>.

При повече публикации от един и същи автор през една и съща година след годината (без шпация) се слага буква а, б, в.

При транслитериране на имената на авторите се запазва изписването им в оригиналния език: напр.

Вьолфлин 1985: Вьолфлин, Х. Основни понятия на историята на изкуството. [Wölfflin, H. Osnovni ponyatiya na istoriyata na izkustvoto.] София: Български художник, 1985.

zh – ж (zhena)

ch – ч (chas)

sh – ш (Pashov)

ts – център (tsentar)

h – х (Chehiya)

y – йо, ьо, ю, я, ы (рус.) (evolyutsiya, yazyk)

iy, oy – ий –ой (russkiy, molodoy)

yj – ый (само в руски текстове, напр.emotsional’nyj)

’ (апостроф) ь (само в руски текстове, напр. slovar’, lingvokul’tura, re

**ЛИТЕРАТУРА**

**Георгиев 1985:** Георгиев, Вл. Възникване на нови сложни глаголни форми със спомагателен глагол „имам". [Georgiev, Vl. Vaznikvane na novi slozhni glagolni formi sas spomagatelen glagol „imam".] // Вл. Георгиев. Проблеми на българския език. София: БАН, 1985, 113 – 137.

**Димитрова, ред. 1998:** Езиково съзнание. [Ezikovo saznanie.] Ред. Ст. Димитрова. София: Наука и изкуство, 1998.

**Карагьозова 1998:** Карагьозова, Сн. Езикът на рекламата. [Karagyozova, Sn. Ezikat na reklamata.] // Езиково съзнание. Pед. Ст. Димитрова. София: Наука и изкуство, 1998, 289 – 315.

**Караулов 1999:** Караулов, Ю. Н. Активная грамматика и ассоциативно-вербальная сеть. [Karaulov, J. N. Aktivnaya grammatika i assotsiativno-verbalʼnaya setʼ.] Москва: ИРЯ РАН, 1999.

**Пашов, Ницолова 1976:** Пашов, П., Р. Ницолова. Помагало по българска морфология. Глагол. [Pashov, P., R. Nitsolova. Pomagalo po balgarska morfologiya. Glagol.] София: Наука и изкуство, 1976.

**Станкова, Харлакова 1991:** Stankova, E., I. Harlakova. English idioms. София: УИ „Св. Климент Охридски", 1991.

**Харалампиев 1981:** Харалампиев, Ив. Старобългарските средства за изразяване на бъдещи действия и съвременните форми за бъдеще време. [Haralampiev, Iv. Starobalgarskite sredstva za izrazyavane na badeshti deystviya i savremennite formi na badeshte vreme.] // Български език. 1981, № 2, 116 – 122.

**Шепърд 1998:** Sheppard, L. Father Involvement Shows Positive Outcomes. 13 April, 1998. University of Illinois at Urbana-Champaign. 29 July, 1999 <http://www.urbanext.uiuc.edu/news/news980413g.html>.

Ако статията е от вестник, оформлението е следното:

...// Литературен глас, V, № 161, 24.ІХ.1932, с. 4.